text: Den danske kandidats baggrund
  31 oktober 2010 kl. 09.44
  Simon Faber, der er blandt favoritterne til blive Flensborgs næste overborgmester, har siden 2004 været det danske mindretals konsulent på Christiansborg.
  Her har han opbygget et bredt netværk.
  I kampagnens tosprogede hjemmeside (simon-faber.de) indgår således flere gode skudsmål fra folketingsmedlemmer. Faber har spillet en aktiv rolle i flere dansk-tyske forhandlingsforløb, herunder grænsependlerforhandlingerne fra 2005-2007, hvor han fungerede som personlig konsulent for MF Kim Andersen (V).
  
  Alsidig kulturel baggrund
  Ved siden af opgaverne i København har stillingen budt på projektledelsesopgaver i grænselandet, herunder tilrettelæggelsen af den stort anlagte nordiske kulturuge i 2008 ved indvielsen af A.P. Møller Skolen i Slesvig, hvor kendte navne som stjernekokken Rene Redzepi fra NOMA og vokalensemblet ARS NOVA indgik.
  Simon Faber er uddannet cand.mag. i musikvidenskab og tysk fra Århus Universitet, har en diplomuddannelse fra Det Jyske Musikkonservatorium og HD enkeltfag fra Handelshøjskolen Århus. 
  Inden ansættelsen ved Sydslesvigsk Forening arbejdede han på DR, hvor han fungerede som højre hånd for daværende orkester- og korchef Per Erik Veng.
  Mere om Simon Faber
  